2012R0293 — LV — 14.05.2014 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS ĪSTENOŠANAS REGULA (ES) Nr. 293/2012 (2012. gada 3. aprīlis) par jaunu vieglo kravas automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (ES) Nr. 510/2011 (Dokuments attiecas uz EEZ) (OV L 098, 4.4.2012, p.1)

Grozīta ar:









▼B

KOMISIJAS ĪSTENOŠANAS REGULA (ES) Nr. 293/2012

(2012. gada 3. aprīlis)

par jaunu vieglo kravas automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (ES) Nr. 510/2011

(Dokuments attiecas uz EEZ)







EIROPAS KOMISIJA, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2011. gada 11. maija Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai ( 1 ) un jo īpaši tās 8. panta 9. punkta pirmo daļu, tā kā: (1) Saskaņā ar Regulas (ES) Nr. 510/2011 8. pantu dalībvalstīm katru gadu jāfiksē un Komisijai jānosūta konkrēti dati par jauniem vieglajiem kravas automobiļiem, kas iepriekšējā gadā reģistrēti to teritorijā. Tā kā šos datus izmanto, lai noteiktu īpatnējo CO2 emisiju mērķi jaunu vieglo kravas automobiļu ražotājiem un novērtētu to, vai ražotāji ievēro šos mērķus, ir jāsaskaņo noteikumi par šo datu vākšanu un paziņošanu. (2) Lai nākotnē Regulā (ES) Nr. 510/2011 varētu iekļaut M2 un N2 kategorijas transportlīdzekļus saskaņā ar minētās regulas 13. panta 2. punktu, dati par šīm transportlīdzekļu kategorijām būtu jāfiksē un jānosūta Komisijai. (3) Lai pilnībā novērtētu, vai ražotājs ievēro tam noteikto īpatnējo CO2 emisiju mērķi, kas noteikts saskaņā ar Regulu (ES) Nr. 510/2011, un gūtu vajadzīgo pieredzi par minētās regulas piemērošanu, Komisijai vajadzīgi detalizēti dati ražotāju līmenī par katru transportlīdzekli atbilstoši tipam, variantam un versijai. Tāpēc dalībvalstīm būtu jānodrošina, ka šādi dati tiek fiksēti un nosūtīti Komisijai kopā ar apkopotajiem datiem saskaņā ar minētās regulas 8. panta 2. punktu. (4) Saskaņā ar Eiropas Parlamenta un Padomes 2007. gada 5. septembra Direktīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai ( 2 ), proti, tās 18. un 26. pantu, ražotājam jānodrošina, ka katram jaunam vieglajam kravas automobilim, ko laiž tirgū ES, ir izsniegts derīgs atbilstības sertifikāts, un dalībvalsts nedrīkst reģistrēt šādu transportlīdzekli, ja tam nav izsniegts šāds atbilstības sertifikāts. Tāpēc atbilstības sertifikāts ir galvenais tās informācijas avots, kas dalībvalstīm būtu jāfiksē, jādara pieejama ražotājiem saskaņā ar Regulas (ES) Nr.o510/2011 8. panta 1. punktu un jāpaziņo Komisijai. Atsevišķos pamatotos gadījumos dalībvalstis var izmantot informāciju no citiem avotiem, kas nav atbilstības sertifikāts, ar nosacījumu, ka šie avoti ir tikpat precīzi kā atbilstības sertifikāts un ka vajadzības gadījumā attiecīgās dalībvalstis ir ieviesušas pasākumus, lai šo precizitāti garantētu. (5) Datiem par jaunu vieglo kravas automobiļu reģistrāciju jābūt precīziem un efektīvi apstrādājamiem, lai varētu noteikt īpatnējo emisiju mērķi saskaņā ar Regulas (ES) Nr. 510/2011 4. pantu. Tāpēc ražotājiem būtu jāsniedz Komisijai jaunākā informācija par ražotāju nosaukumiem, ko izmanto atbilstības sertifikātos dažādās reģistrācijas dalībvalstīs. Minētā informācija ļaus Komisijai nodrošināt dalībvalstis ar atjauninātu izraudzīto ražotāju nosaukumu sarakstu, kas jāizmanto datu paziņošanas vajadzībām. (6) Dalībvalstīm būtu jāfiksē un jāpaziņo informācija par pirmo reizi reģistrētiem transportlīdzekļiem, kuros paredzēts izmantot alternatīvu degvielu. Lai Komisija varētu ņemt vērā īpatnējo emisiju mērķu samazinājumus saistībā ar etanola (E85) degvielas izmantošanu, kā paredzēts Regulas (ES) Nr. 510/2011 6. pantā, dalībvalstīm būtu jāsniedz Komisijai vajadzīgā informācija, tostarp par to degvielas uzpildes staciju īpatsvaru un – vajadzības gadījumā –kopskaitu, kurās pieejama etanola (E85) degviela, kas atbilst ilgtspējības kritērijiem, kuri noteikti Eiropas Parlamenta un Padomes 2009. gada 23. aprīļa Direktīvā 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK ( 3 ), un 7.b pantā Eiropas Parlamenta un Padomes 1998. gada 13. oktobra Direktīvā 98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK ( 4 ). (7) Lai izvairītos no liekas datu dublēšanās, pildot Regulas (ES) Nr. 510/2011 6. panta prasības, būtu jāizmanto informācija par to uzpildes staciju skaitu attiecīgajā dalībvalsts teritorijā, kurās pieejama etanola (E85) degviela, kas sniegta saskaņā ar 6. pantu Komisijas 2010. gada 10. novembra Regulā (ES) Nr. 1014/2010 par jaunu vieglo automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (EK) Nr. 443/2009 ( 5 ). (8) Direktīvas 2007/46/EK 23. un 24. pantā paredzēta vienkāršota apstiprināšanas procedūra, saistībā ar kuru nav vajadzīgs izdot Eiropas atbilstības sertifikātu. Dalībvalstīm jāpārrauga to transportlīdzekļu skaits, kas reģistrēti atbilstoši minētajām procedūrām, lai novērtētu tā ietekmi uz monitoringa procesu un jaunu vieglo kravas automobiļu parkam noteiktā Savienības vidējo CO2 emisiju mērķa sasniegšanu. (9) Šajā īstenošanas regulā paredzētie pasākumi ir saskaņā ar Klimata pārmaiņu komitejas atzinumu, tā kā: IR PIEŅĒMUSI ŠO REGULU.







1. pants

Priekšmets

Šajā regulā izklāstīti noteikumi par šādu transportlīdzekļu reģistrācijas datu vākšanu un paziņošanu:

a) vieglie kravas automobiļi, kas minēti Regulas (ES) Nr. 510/2011 2. panta 1. punktā;

b) M2 un N2 kategorijas transportlīdzekļi, kas minēti Regulas (ES) Nr. 510/2011 8. panta 10. punktā.

2. pants

Definīcijas

Šajā regulā piemēro definīcijas, kas izklāstītas Regulas (ES) Nr. 510/2011 2. un 3. pantā, kā arī Komisijas Regulas (EK) Nr. 692/2008 ( 6 ) 2. pantā minētās definīcijas jēdzieniem “divu degvielu ar gāzi darbināms transportlīdzeklis” un “ar etanolu darbināms pielāgojamas degvielas transportlīdzeklis”. Piemēro arī šādas definīcijas:

1) “tipa apstiprinājuma dokumentācija” ir dokumenti, tostarp dati, kas norādīti šīs regulas I pielikumā iekļautās tabulas trešajā slejā;

2) “apkopotie monitoringa dati” ir apkopotie dati, kas norādīti Regulas (ES) Nr. 510/2011 II pielikuma C daļas 1. iedaļā;

▼M1

3) “detalizēti monitoringa dati” ir detalizēti dati, kas norādīti Regulas (ES) Nr. 510/2011 II pielikuma C daļas 2. iedaļā un kas sīkāk iedalīti pa ražotājiem un transportlīdzekļa sērijām atbilstoši tipam, variantam un versijai vai vajadzības gadījumā pa atsevišķiem transportlīdzekļiem atbilstoši transportlīdzekļa identifikācijas numuram.

▼B

3. pants

Datu nosūtīšana

Dalībvalstis apkopotos monitoringa datus kopā ar detalizētiem monitoringa datiem elektroniski nosūta uz centrālo datu repozitāriju, kuru pārvalda Eiropas Vides aģentūra. Dalībvalstis paziņo Komisijai, kad dati ir nosūtīti.

4. pants

Datu avoti

1. Dalībvalsts sagatavo apkopotos monitoringa datus un detalizētos monitoringa datus, pamatojoties uz informāciju, kas iekļauta attiecīgā vieglā kravas automobiļa atbilstības sertifikātā vai tipa apstiprinājuma dokumentācijā, kā norādīts šīs regulas I pielikuma tabulā.

2. Parametru “Pirmo reizi reģistrēto transportlīdzekļu kopskaits” detalizētajos monitoringa datos nosaka, izmantojot katru gadu veikto reģistrāciju kopskaitu, kas attiecas uz atsevišķu transportlīdzekli.

3. Parametru “Reģistrētā transportlīdzekļa kategorija” detalizētajos monitoringa datos nosaka, pamatojoties uz transportlīdzekļa tehniskajiem parametriem reģistrācijas brīdī.

4. Ja atbilstības sertifikātā vai tipa apstiprinājuma dokumentācijā norādīti vairāki ražotāja nosaukumi, dalībvalsts paziņo bāzes transportlīdzekļa ražotāja nosaukumu.

5. CO2 emisiju vērtības, kas jāpaziņo atbilstoši parametram “Īpatnējās CO2 emisijas” detalizētajos monitoringa datos, izmanto no ieraksta “Pilsētas un ārpilsētas apstākļos” atbilstības sertifikātā vai tipa apstiprinājuma dokumentācijā, izņemot gadījumus, kad piemēro ierakstu “Svērtais, pilsētas un ārpilsētas apstākļos”.

6. Ziņojot par alternatīvas degvielas transportlīdzekļiem detalizētajos monitoringa datos, kompetentās iestādes norāda degvielas veidu un degvielas režīmu, kā norādīts šīs regulas I pielikumā.

7. Divu degvielu ar gāzi darbināmu un ar etanolu darbināmu pielāgojamas degvielas transportlīdzekļu gadījumā kompetentā iestāde detalizētajos monitoringa datos atbilstoši parametram “Īpatnējās CO2 emisijas (g/km)” paziņo šādas CO2 emisiju vērtības:

a) divu degvielu ar gāzi darbināmiem transportlīdzekļiem, kuros izmanto benzīnu un gāzveida degvielu, CO2 emisiju vērtība sašķidrinātai naftas gāzei (SNG) vai dabasgāzei (DG) saskaņā ar Regulas (ES) Nr. 510/2011 II pielikuma A daļas 2. punktu;

b) ar etanolu darbināmiem pielāgojamas degvielas transportlīdzekļiem, kuros izmanto benzīnu un etanola (E85) degvielu, kā minēts Regulas (ES) Nr. 510/2011 6. pantā – CO2 emisiju vērtības benzīnam.

Attiecībā uz b) apakšpunktu dalībvalstis paziņo benzīna vērtību arī tad, ja nav ievēroti Regulas (ES) Nr. 510/2011 6. pantā paredzētie samazināšanas nosacījumi. Tomēr dalībvalstis var paziņot arī E85 vērtību.

8. Ja transportlīdzeklis ir aprīkots ar vairāk nekā vienu vadāmo asi vai ar vairāk nekā vienu nevadāmo asi ar dažāda platuma šķērsbāzi, dalībvalsts detalizētajos pārraudzības datos paziņo maksimālo ass platumu atbilstoši parametram “Pārējo asu šķērsbāzes vērtība”. Šo transportlīdzekļu garenbāze ir attālums starp tālāko priekšējo un tālāko aizmugurējo asi.

9. Ja apkopotos monitoringa datus un detalizētos monitoringa datus iegūst no tipa apstiprinājuma dokumentācijas un ja minētajos datos iekļauti vērtību diapazoni, dalībvalstis nodrošina, ka paziņotie dati nodrošina pienācīgu precizitāti un ir saskaņā ar datiem, kas iekļauti atbilstības sertifikātā.

5. pants

Datu uzturēšana un kontrole

Dalībvalstis nodrošina vispārīgo monitoringa datu un detalizēto monitoringa datu uzturēšanu, apkopošanu, pārbaudi, salīdzināšanu un nosūtīšanu.

6. pants

Dalībvalstu veiktā datu sagatavošana

Detalizētos monitoringa datus paziņo tik precīzi, cik noteikts šīs regulas II pielikumā.

7. pants

Ziņošana par uzpildes stacijām, kurās pieejama etanola (E85) degviela

Lai izpildītu Regulas (ES) Nr. 510/2011 6. pantu, izmanto informāciju, kas paziņota saskaņā ar Regulas (ES) Nr. 1014/2010 6. pantu.

▼M1

8. pants

Transportlīdzekļi, uz kuriem neattiecas EK tipa apstiprinājums

Ja uz vieglajiem kravas automobiļiem attiecas valsts tipa apstiprinājums mazām sērijām saskaņā ar Direktīvas 2007/46/EK 23. pantu vai individuāli apstiprinājumi saskaņā ar minētās direktīvas 24. pantu, dalībvalstis informē Komisiju par šādu to teritorijā reģistrēto transportlīdzekļu attiecīgo skaitu.

Sagatavojot detalizētos monitoringa datus, kompetentā iestāde ražotāja nosaukumu norāda ailē “Ražotāja nosaukums dalībvalsts reģistrā” tādā formātā, kā noteikts Regulas (ES) Nr. 510/2011 II pielikuma C daļā, un ailē “Ražotājs, ES standarta nosaukums” norāda šādu informāciju:

a) “AA-IVA”, ziņojot par transportlīdzekļu tipiem, kas apstiprināti atsevišķi;

b) “AA-NSS”, ziņojot par transportlīdzekļu tipiem, kas apstiprināti valsts līmenī nelielās sērijās.

▼B

9. pants

Ražotāju saraksts

1. Ražotāji bez kavēšanās un ne vēlāk kā līdz 2012. gada 1. jūnijam paziņo Komisijai nosaukumus, ko tie norāda vai paredzējuši norādīt atbilstības sertifikātos. Ražotāji bez kavēšanās paziņo Komisijai par jebkādām izmaiņām šajā informācijā. Jauni ražotāji, kas ienāk tirgū, bez kavēšanās paziņo Komisijai nosaukumus, ko tie norāda vai paredzējuši norādīt atbilstības sertifikātos.

2. Sagatavojot apkopotos monitoringa datus un detalizētos monitoringa datus, kompetentā iestāde izmanto ražotāju nosaukumus no saraksta, kas Komisijai jāizveido, balstoties uz nosaukumiem, kas paziņoti saskaņā ar 1. punktu. Minēto sarakstu pirmo reizi publicē internetā 2012. gada 1. septembrī un to regulāri atjaunina.

3. Ja ražotāja nosaukums nav iekļauts minētajā sarakstā, kompetentā iestāde izmanto nosaukumu, kas norādīts atbilstības sertifikātā vai tipa apstiprinājuma dokumentācijā, lai sagatavotu apkopotos monitoringa datus un detalizētos monitoringa datus.

10. pants

Papildinformācija, ko sniedz ražotāji

1. Saistībā ar paziņojumu, kas minēts Regulas (ES) Nr. 510/2011 8. panta 4. punkta otrajā daļā, ražotāji vēlākais līdz 2012. gada 1. jūnijam paziņo Komisijai attiecīgo tās kontaktpersonas vārdu, uzvārdu un adresi, kurai jānosūta paziņojums.

Ja iesniegtajos datos tiek ieviestas izmaiņas, ražotājs bez kavēšanās informē Komisiju. Jauni ražotāji, kas ienāk tirgū, Komisijai bez kavēšanās paziņo savu kontaktinformāciju.

▼M1

Ja datus nosūta saskaņā ar šā panta 3. punktu, ražotāja norādītajai kontaktpersonai piešķir tiesības detalizētos datus augšupielādēt Eiropas Vides aģentūras datu krātuvē.

▼B

2. Ja saistītu uzņēmēju grupa apvienojas, tā – lai būtu iespējams noteikt Regulas (ES) Nr. 510/2011 7. panta 6. punkta piemērojamību – iesniedz Komisijai dokumentus, kas apliecina grupas locekļu savstarpējo saikni saskaņā ar minētās regulas 3. panta 2. punktā noteiktajiem kritērijiem.

▼M1

3. Provizorisko datu pārbaudes nolūkā ražotāji ne vēlāk kā katra gada 28. februārī iesniedz Komisijai visu to pabeigto, vairākos posmos pabeigto vai nepabeigto vieglo kravas automobiļu transportlīdzekļu identifikācijas numurus, kurus ražotāji pārdevuši Savienībā iepriekšējā kalendārā gadā vai kuriem tie minētajā gadā izsnieguši garantiju. Ražotāji saistībā ar minētajiem automobiļiem vienlaikus Komisijai var iesniegt detalizētos datus, kas norādīti Regulas (ES) Nr. 510/2011 II pielikumā.

Šos datus nosūta elektroniskā veidā uz Eiropas Vides aģentūras pārvaldīto datu krātuvi.

4. Ja ražotāji neiesniedz transportlīdzekļu identifikācijas numurus un detalizētos datus, kas minēti 3. punktā, provizoriskos īpatnējo emisiju mērķus aprēķina, pamatojoties uz dalībvalstu iesniegtajiem detalizētajiem datiem.

10.a pants

Ražotāju paziņotās kļūdas

1. Ražotāji, kas ziņo par kļūdām saskaņā ar Regulas (ES) Nr. 510/2011 8. panta 5. punktu, par paziņojuma pamatu izmanto provizoriskās datu kopas, ko Komisija paziņojusi saskaņā ar 8. panta 4. punktu.

Ziņojumā par kļūdām ietver visas datu kopas, kas saistītas ar to transportlīdzekļu reģistrācijām, par kurām atbildīgs ražotājs, kas sniedz ziņojumu. Vairākos posmos pabeigta transportlīdzekļa gadījumā atbildīgais ražotājs ir ražotājs, kurš ir atbildīgs par bāzes transportlīdzekļa EK tipa apstiprinājumu.

Kļūdu datu kopā katrai versijai norāda atsevišķā ierakstā ar nosaukumu “Ražotāja piezīmes”, izmantojot vienu no šādiem kodiem:

a) kods A, ja ierakstus ir izmainījis ražotājs;

b) kods B, ja transportlīdzeklis nav identificējams;

c) kods C, ja Regula (ES) Nr. 510/2011 uz transportlīdzekli neattiecas vai ja transportlīdzekļa ražošana ir izbeigta;

d) kods D, ja ražotājs, uz kuru attiecas konkrēts ieraksts, ir vairākos posmos pabeigtā transportlīdzekļa ražotājs, bet nav nepabeigtā bāzes transportlīdzekļa ražotājs.

Saistībā ar b) apakšpunktu transportlīdzeklis nav identificējams, ja ražotājs nevar identificēt transportlīdzekli, pamatojoties uz dalībvalsts sniegto transportlīdzekļa identifikācijas numuru, vai ja ierakstā šāda numura nav un attiecīgo transportlīdzekli citādi nav iespējams identificēt.

Saistībā ar d) apakšpunktu galīgā transportlīdzekļa ražotājs atsevišķā ailē “Ražotāja piezīmes” norāda bāzes transportlīdzekļa ražotāju.

2. Ja ražotājs Komisijai nav paziņojis par kļūdām saskaņā ar 1. punktu vai ja paziņojums ir iesniegts pēc Regulas (ES) Nr. 510/2011 8. panta 5. punktā noteiktā trīs mēnešu termiņa, tad par galīgajām vērtībām uzskata saskaņā ar minētās regulas 8. panta 4. punktu iesniegtās provizoriskās vērtības.

3. Ja 1. punktā minētajā kļūdas paziņojumā ir transportlīdzekļu identifikācijas numuri, to iesniedz, izmantojot 10. panta 3. punktā minēto Data Repository, bet citos gadījumos to iesniedz, izmantojot elektronisku, neizdzēšamu datu nesēju ar marķējumu “Paziņojums par kļūdām – CO2 no autofurgoniem”, un nosūta pa pastu uz šādu adresi:

European Commission

Secretariat-General

1049 Bruxelles/Brussel

BELGIQUE/BELGIË

Ziņojuma elektronisku kopiju informatīvā nolūkā nosūta uz šādām funkcionālajām e-pasta adresēm:

EC-CO2-LDV-IMPLEMENTATION@ec.europa.eu

un

CO2-monitoring@eea.europa.eu.

10.b pants

Provizorisko datu sagatavošana

1. Ja ražotājs iesniedz Komisijai datus saskaņā ar 10. panta 3. punktu, provizoriskajā datu kopā, kura jānosūta ražotājam, ir šādi ieraksti:

a) ieraksti ar transportlīdzekļu identifikācijas numuriem, ja transportlīdzekļa identifikācijas numuri, kurus ražotājs iesniedzis saskaņā ar 10. panta 3. punktu, sakrīt ar tiem numuriem, kurus iesniegusi dalībvalsts, kā norādīts Regulas (ES) Nr. 510/2011 II pielikuma C daļas 2. iedaļā;

b) ieraksti, kas attiecas uz ražotāju, izņemot transportlīdzekļu identifikācijas numurus, ja dalībvalstu iesniegtie transportlīdzekļu identifikācijas numuri nesakrīt ar ražotāju iesniegtajiem attiecīgajiem numuriem.

Sagatavotās provizoriskās datu kopas, tostarp a) un b) apakšpunktā minētos ierakstus, ražotājam paziņo atbilstīgi Regulas (ES) Nr. 510/2011 8. panta 4. punkta otrajai daļai.

Datu centralizētajā reģistrā, kas minēts 8. panta 4. punkta pirmajā daļā, neiekļauj datus par transportlīdzekļu identifikācijas numuriem.

2. Transportlīdzekļu identifikācijas numuru apstrādē neveic tādu personas datu apstrādi, kurus var sasaistīt ar minētajiem numuriem, vai jebkādu tādu citu datu apstrādi, ar kuru palīdzību transportlīdzekļu identifikācijas numurus var sasaistīt ar personu datiem.

▼B

11. pants

Stāšanās spēkā

Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs.

▼M1









I PIELIKUMS

DATU AVOTI







Parametrs Atbilstības sertifikāts (B paraugs Direktīvas 2007/46/EK IX pielikuma I daļā) Tipa apstiprinājuma dokumentācija (Direktīva 2007/46/EK) Ražotājs (vairākos posmos pabeigti transportlīdzekļi) 0.5. punkts III pielikuma I daļas 0.5. punkts Bāzes transportlīdzekļa ražotājs (vairākposmu transportlīdzekļi) 0.5.1. punkts VI pielikuma I iedaļas 0.5. punkts Tipa apstiprinājuma numurs 0.10. punkta b) apakšpunkts VI pielikuma ievaddaļa Tips 0.2. punkts III pielikuma I daļas 0.2. punkts Variants 0.2. punkts III pielikuma I vai II daļa vai VIII pielikuma 3. iedaļa Versija 0.2. punkts III pielikuma I vai II daļa vai VIII pielikuma 3. iedaļa Marka 0.1. punkts III pielikuma I daļas 0.1. punkts Apstiprinātā transportlīdzekļa tipa kategorija 0.4. punkts III pielikuma I daļas 0.4. punkts Pašmasa (pabeigti un vairākos posmos pabeigti transportlīdzekļi) (kg) 13. iedaļa III pielikuma I daļas 2.6. punkts vai no 2014. gada 10. janvāra III pielikuma I daļas 2.6. punkta b) apakšpunkts (intervāla gadījumā norāda minimālo masu) Pašmasa (bāzes transportlīdzekļi) (kg) 14. iedaļa I pielikuma 2.17.1. punkts Tehniski pieļaujamā maksimālā pilnā masa (vairākposmu transportlīdzekļiem norāda bāzes transportlīdzekļa masu) (kg) 16.1. punkts III pielikuma I daļas 2.8. punkts Balstvirsma – garenbāze (mm) 4. iedaļa III pielikuma I daļas 2.1. punkts (1) Balstvirsma – šķērsbāze (mm) 30. iedaļa III pielikuma I daļas 2.3.1. un 2.3.2. punkts (2) Īpatnējās CO2 emisijas (g/km) (3) 49.1. punkts VIII pielikuma 3. iedaļa Degvielas tips 26. iedaļa III pielikuma 1. daļas 3.2.2.1. punkts Degvielas režīms 26.1. punkts III pielikuma 1. daļas 3.2.2.4. punkts Dzinēja darba tilpums (cm3) 25. iedaļa III pielikuma 1. daļas 3.2.1.3. punkts Elektroenerģijas patēriņš (Wh/km) 49.2. punkts VIII pielikuma 3. iedaļa Inovatīvās tehnoloģijas vai inovatīvo tehnoloģiju grupa un CO2 emisiju samazinājums, izmantojot šīs tehnoloģijas 49.3. punkts VIII pielikuma 4. iedaļa Transportlīdzekļa identifikācijas numurs 0.10. punkts III pielikuma I daļas 9.17. punkts Standarta papildmasa I pielikuma 2.17.2. punkts (1) Saskaņā ar šīs regulas 4. panta 9. punktu. (2) Saskaņā ar šīs regulas 4. panta 8. un 9. punktu. (3) Saskaņā ar šīs regulas 4. panta 5. punktu.

▼B









II PIELIKUMS







DATU PRECIZITĀTES TABULA Vajadzīgā precizitāte apkopotajos monitoringa datos, kuri jāpaziņo saskaņā ar 6. pantu CO2 (g/km) vesels skaitlis Masa (kg) vesels skaitlis Tehniski pieļaujamā maksimālā pilnā masa (kg) vesels skaitlis Balstvirsma – garenbāze (mm) vesels skaitlis Balstvirsma – šķērsbāze (mm) vesels skaitlis Dzinēja darba tilpums (cm3) vesels skaitlis Elektroenerģijas patēriņš (Wh/km) vesels skaitlis Emisiju samazinājums, izmantojot inovatīvas tehnoloģijas (g/km) noapaļojot līdz vienai zīmei aiz komata